**Broj: 711-I-334-M-10/22-02-17**

Zagreb, 21. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Tomislava Katalinića, direktora trgovačkog društva Papuk d.o.o. i trgovačkog društva Voda d.o.o.,** za davanjem mišljenja Povjerenstva, na 155. sjednici, održanoj 21. siječnja 2022., daje sljedeće:

**MIŠLJENJE**

1. **Sukladno članku 18. stavku 1. ZSSI/21-a, Tomislav Katalinić, direktor trgovačkog društva Papuk d.o.o. i trgovačkog društva Voda d.o.o., povodom kojih funkcija je isti obveznik u smislu članka 3. stavka 1. podstavka 40. ZSSI/21-a, ne smije istodobno obavljati dvije navedene javne dužnosti te ne smije istodobno s obnašanjem jedne od navedenih dužnosti obavljati funkciju direktora trgovačkog društva kojem je većinski vlasnik.**
2. **Obveznik Tomislav Katalinić je sukladno članku 19. ZSSI-a dužan za vrijeme obnašanja javne dužnosti prenijeti upravljačka prava koja proizlaze iz udjela u vlasništvu u trgovačkom društvu kojeg je vlasnik na drugu osobu ili posebno tijelo, te osim prava da jedanput godišnje bude obaviješten o stanju trgovačkog društva, ne smije davati obavijesti, upute ili naloge toj osobi ili tijelu.**
3. **Na temelju članka 8. stavka 1. ZSSI/21-a upućuje se obveznika Tomislava Katalinića da u roku od 60 dana od dana stupanja ZSSI/21-a na snagu razrješi situaciju istodobnog obnašanja javnih dužnosti te obavljanja funkcije direktora trgovačkog društva kojem je većinski vlasnik za vrijeme obnašanja neke od navedenih dužnosti.**

Obrazloženje

Zahtjev za davanjem mišljenja Povjerenstva podnio je Tomislav Katalinić, direktor trgovačkog društva Papuk d.o.o. i trgovačkog društva Voda d.o.o. U knjigama ulazne pošte Povjerenstva zahtjev je zaprimljen 10. siječnja 2022. pod poslovnim brojem 711-U-268-M-10/22-01-3, povodom kojeg se vodi predmet broj M-10/22.

Člankom 3. stavkom 1. podstavkom 40. ZSSI/21-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu Zakona.

Uvidom u podatke sudskog registra nadležnog Trgovačkog suda u Bjelovaru, utvrđeno je da Tomislav Katalinić obnaša dužnost direktora trgovačkog društva Papuk d.o.o., kojem su suosnivači Grad Orahovica, Općina Čačinci, Općina Zdenci i Općina Crnac, kao i direktora trgovačkog društva Voda d.o.o., kojem su suosnivači navedene jedinice lokalne samouprave i trgovačko društvo Papuk d.o.o., stoga je obveznik Tomislav Katalinić povodom obnašanja navedenih dužnosti dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da obnaša javnu dužnost direktora trgovačkog društva Papuk d.o.o. ijavnu dužnosttrgovačkog društva Voda d.o.o. te da je u istima zaposlen na pola radnog vremena.

Obveznik traži mišljenje Povjerenstva može li i nakon stupanja ZSSI/21-a na snagu obnašati dvije navedene dužnosti ili postoji ograničenje njihova istodobnog obnašanja u pola radnog vremena.

Nadalje navodi da je većinski imatelj udjela od 80% u trgovačkom društvu u kojem ujedno obavlja funkciju direktora, čija je osnovna djelatnost izrada i provedba EU projekata, te ističe da isto društvo nije u bilo kakvom poslovnom odnosu s drušvima Papuk d.o.o. i Voda d.o.o., slijedom čega traži mišljenje Povjerenstva je li dužan prenijeti upravljačka prava na treću osobu.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavcima 1. i 2. ZSSI/21-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na članove svoje obitelji te druge s njim povezane osobe, ili na posebno tijelo. Prema stavku 2. navedenog članka Zakona osoba na koju su prenesena upravljačka prava ili posebno tijelo ostvarivat će članska prava i udjele u društvu u svoje ime, a za račun obveznika, a prema stavku 4. za vrijeme dok su njegova upravljačka prava u trgovačkim društvima prenesena na drugu osobu ili posebno tijelo, obveznik ne smije davati obavijesti, upute, naloge ili biti u vezi s tom osobom ili tijelom tako da utječe na ostvarivanje prava i ispunjavanje obveza koji proizlaze iz članskih prava u tim društvima. Obveznik ima pravo da ga se jedanput godišnje obavještava o stanju trgovačkih društava u kojima ima udjele.

Iz zahtjeva za davanjem mišljenja proizlazi da Tomislav Katalinić obnaša dužnost direktora u dva trgovačka društva, Papuk d.o.o. i Voda d.o.o., što je potvrđeno i uvidom u podatke nadležnog sudskog registra. Obzirom da su ova trgovačka društva u većinskom vlasništvu jedinica lokalne samouprave, a u jednom od njih je imatelj udjela i trgovačko društvo čiji su suosnivači jedinice lokalne samouprave, Tomislav Katalinić je povodom obnašanja obje od navedenih dužnosti obveznik u smislu odredbi ZSSI/21-a.

Obzirom da je člankom 18. stavkom 1. ZSSI/21-a obveznicima beziznimno zabranjeno za vrijeme obnašanja dužnosti da budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe te obavlja li funkciju direktora u ponom ili pola radnog vremena, Tomislav Katalinić koji je obveznik povodom članstva u upravama javnih trgovačkih društava ne smije istodobno biti član Uprave (direktor) trgovačkog društva Papuk d.o.o. i trgovačkog društva Voda d.o.o.

Nadalje, temeljem iste zakonske odredbe obveznik ne smije istodobno s obnašanjem dužnosti direktora nekog od dvaju navedenih trgovačkih društava biti član Uprave trgovačkog društva u kojem je većinski vlasnik.

Obveznik je, sukladno članku 19. ZSSI-a, dužan za vrijeme obnašanja javne dužnosti prenijeti upravljačka prava na temelju udjela u vlasništvu u trgovačkom društvu na drugu osobu ili posebno tijelo, obzirom da je prema navodima zahtjeva za mišljenjem vlasnik 80% udjela u navedenom društvu te u tom razdoblju, osim prava da ga se jedanput godišnje obavijesti o stanju trgovačkog društva, ne smije davati obavijesti, upute ili naloge toj osobi ili tijelu, koji u svoje ime, a za račun obveznika, ostvaruju prava i ispunjavaju obveze koje proizlaze iz članskih prava.

Osim toga, ukazuje se obvezniku da sukladno članku 20. stavku 1. ZSSI/21-a, trgovačko društvo u kojem ima 5 % ili više udjela u vlasništvu ne može stupiti u poslovni odnos s trgovačkim društvom u kojem obveznik obnaša dužnost, te da ova zabrana, sukladno članku 22. stavku 1. ZSSI/21-a, traje i u razdoblju od 12 mjeseci od dana prestanka obnašanja dužnosti.

Ukazuje se obvezniku da je na temelju članka 8. stavka 1. ZSSI/21-a dužan u roku od 60 dana od dana stupanja ZSSI/21-a na snagu razrješiti situaciju istodobnog obnašanja javnih dužnosti te obavljanja funkcije direktora trgovačkog društva kojem je većinski vlasnik .

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Tomislav Katalinić, putem mail adrese
2. Objava na internetskoj stranici Povjerenstva
3. Pismohrana